
	นโม ตสฺส ภควโต อรหโต สมฺมาสมฺพุทฺธสฺส (๓ หน)


	วันนี้เป็นวันบรรจบครบรอบแห่งวันมรณภาพของหลวงปู่ขาว ซึ่งชาวเราทั้งหลายก็ได้มาประชุมกันทุก ๆ ปีเรื่อยมาจนกระทั่งถึงปีนี้ การกระทำเช่นนี้เป็นการระลึกถึงบุญถึงคุณท่านที่ได้มีแก่โลกมาเป็นลำดับ จนกระทั่งท่านมรณภาพจากไป คติธรรมทั้งหลายที่บรรดาลูกศิษย์ลูกหาได้ยินได้ฟัง ย่อมเป็นที่ระลึกและปฏิบัติตามไว้ได้นาน สาระสำคัญอยู่ที่ตรงนี้ ธรรมะที่ท่านสั่งสอนไว้แล้วอย่างใด ให้นำธรรมะซึ่งเป็นธรรมชาติที่ถูกต้องหรือตายตัวนั้นไปประพฤติปฏิบัติ ประหนึ่งจะเป็นเหมือนกับเราเดินตามหลังท่านไป ท่านถึงวันนั้นเราก็ถึงวันนี้


	เพราะคำว่าธรรมของพระพุทธเจ้านั้น เป็นธรรมที่ออกมาจากพระทัยคือใจที่บริสุทธิ์ ใจที่บริสุทธิ์กับใจที่มีกิเลสเครื่องมัวหมองมืดตื้อครอบงำอยู่ย่อมต่างกันการเห็นก็ไม่ชัด การรู้ก็ไม่ชัด  ทุกสิ่งทุกอย่างที่เข้ามาสัมผัสสัมพันธ์ตีความหมายไปได้ต่าง ๆ นานา ซึ่งส่วนมากมักจะผิดไปเสมอ ผิดกับท่านผู้หูแจ้งตาสว่างภายในดังพระพุทธเจ้าของเรา พระพุทธเจ้าของเรานั้นเป็นใจที่สว่างกระจ่างแจ้ง ไม่มีสิ่งใดมาปกปิดกำบัง ถ้าจะเทียบแม้เมฆบาง ๆ ก็ไม่มีในพระทัยคือใจของท่าน คำว่าเมฆบาง ๆ นั้นก็หมายถึงกิเลสที่ละเอียดที่สุดอย่างนี้ก็ไม่มีในพระทัยของท่าน จึงเรียกว่าท่านบริสุทธิ์สุดส่วน และเต็มภูมิของศาสดาที่ควรแก่การสั่งสอนสัตวโลก


	ด้วยเหตุนี้พระธรรมคำสั่งสอนของท่าน  ไม่ว่าส่วนหยาบส่วนกลางส่วนละเอียด จึงรวมเข้าในคำว่าสวากขาตธรรม คือ ตรัสไว้ชอบแล้ว ตรัสไว้ดีแล้วทั้งนั้น การที่ว่าตรัสไว้ชอบแล้วนั้น ก็เหมือนกันกับแถวทางที่ไปสู่จุดนั้น ๆ ทางสายนี้ไปสู่บ้านนั้น ทางสายนี้ไปสู่ตำบลหรืออำเภอนั้น ผู้ที่ทำทางเอาไว้ให้ตรงต่อจุดที่หมายคือบ้านหรือตำบล อำเภอนั้น ๆ เรียบร้อยแล้ว แม้ผู้นั้นจะตายไปแล้วก็ตาม ผู้ดำเนินตามหลังก้าวเดินไปตามทางสายนั้น ย่อมถึงจุดที่หมายได้เช่นเดียวกับท่านผู้ทำทางยังมีชีวิตอยู่


	นี่พระพุทธเจ้าทรงสั่งสอนก็ทรงสั่งสอนด้วยความชอบธรรม คือด้วยความรู้ความเห็นทุกสิ่งทุกอย่าง แล้วจึงได้นำธรรมที่รู้ที่เห็นนั้นมาสั่งสอนสัตวโลก เวลาสั่งสอนในขณะที่พระองค์ยังทรงพระชนม์อยู่ก็เป็นความถูกต้องแม่นยำอยู่เช่นนั้น เวลาท่านปรินิพพานผ่านไปแล้วคำสั่งสอนที่ชี้บอกนั้นก็เป็นความถูกต้องแม่นยำ  ไม่ได้เคลื่อนคลาดหรือนิพพานไปตามท่านเลย  จึงเรียกว่าสวากขาตธรรม คือตรัสไว้ชอบแล้วทั้งทรงมีชีวิตอยู่คือทรงพระชนม์อยู่และปรินิพพานไปแล้ว ธรรมะเหล่านี้ท่านผู้ใดนำไปปฏิบัติ ย่อมเป็นสิริมงคลแก่ท่านผู้นั้นเป็นลำดับลำดา ตามกำลังความสามารถของตนที่ได้บำเพ็ญมากน้อยเพียงไร ผลจะพึงสนองตอบเช่นนั้นเหมือนกันกับพระองค์ยังทรงพระชนม์อยู่ เพราะเป็นคำที่ถูกต้อง


	จึงขอให้พี่น้องทั้งหลายได้ภาคภูมิใจในความเป็นมนุษย์ของเรา ที่ได้เกิดเป็นมนุษย์แล้วยังได้พบพระพุทธศาสนาอันเป็นธรรมอันเอกของศาสดาผู้มีพระทัยอันบริสุทธิ์ ซึ่งแสดงไว้แล้วอย่างกระจ่างแจ้งไม่มีปิดบังลี้ลับ ตามหลักความจริงที่มีอยู่เป็นอยู่อย่างไรพระองค์ไม่ทรงลบล้าง เช่นพวกเปรตพวกผีมีพระองค์ก็บอกว่ามี เทวบุตรเทวดาอินทร์พรหมมีพระองค์ทรงรู้ทรงเห็นประจักษ์พระทัยแล้วก็บอกว่ามี นรกมี-มีกี่หลุมพระองค์ก็บอกไว้หมด อันนี้เป็นที่เสวยกรรมของสัตว์ที่มีหนักเบาต่าง ๆ กัน สวรรค์มีกี่ขั้นกี่ภูมิพระองค์ก็ทรงแสดงไว้เรียบร้อยแล้วทุกอย่างไม่ทรงลบล้าง จนกระทั่งนิพพานพระองค์ก็ทรงแสดงไว้


	นอกจากนั้นยังทรงแสดงทางที่จะเข้าสู่ความดีสถานที่ดีทั้งหลายเป็นลำดับลำดา ตั้งแต่ภูมิแห่งความเป็นมนุษย์ ต้องเป็นผู้มีศีลธรรมเป็นอย่างน้อย มากกว่านั้นก็สร้างคุณงามความดีเพิ่มเติมแห่งความเป็นมนุษย์ของตนที่ได้เกิดมาเป็นมนุษย์แล้ว ให้เจริญยิ่ง ๆ ขึ้นไป ก็จะเพิ่มเติมหรือต่อเติมฐานะและความสุขความเจริญของเราให้ยืดยาวและสูงขึ้นไปเป็นลำดับลำดา นี่พระองค์ก็ทรงสั่งสอนไว้ให้เราทั้งหลายได้ดำเนินตาม


	ส่วนที่ชั่วพระองค์ทรงได้พบได้เห็นแล้ว เช่น สัตว์นรกที่ตกนรกหมกไหม้อยู่นั้น แน่นอัดกันอยู่ด้วยอำนาจแห่งกรรม เป็นความทุกข์ความทรมานมาก ในโลกทั้งสามนี้ไม่มีผู้ใดที่จะได้รับความทุกข์ความทรมานมากเหมือนสัตว์นรก ที่ตกอยู่ในหลุมแห่งมหันตทุกข์มหันตโทษนี้เป็นอันดับหนึ่ง แห่งความทุกข์ในแดนสมมุติทั้งสาม คือ กามภพ รูปภพ อรูปภพ แดนนรกนี้เป็นสิ่งที่ให้ความทุกข์แก่บรรดาสัตว์ผู้ทำความหยาบช้าลามกอย่างมาก เป็นกรรมหนามากให้ได้รับความทุกข์ความทรมานแสนสาหัสอยู่ในแดนนรกหลุมนั้น สัตว์ประเภทใดที่ไปตกนรกหลุมนั้นก็ย่อมจะได้รับความทุกข์เช่นเดียวกัน ไม่มียิ่งหย่อนกว่ากันเลย นี่พระองค์ก็ทรงรู้ทรงเห็นทุกสิ่งทุกอย่าง


	ไม่ว่าแต่เห็นเพียงนรกนั้นเลยยังเห็นสัตว์นรกที่ตกอยู่นั้น แออัดกันไปด้วยความทุกข์ความทรมานทุกด้านทุกทาง ขึ้นชื่อว่าทุกข์แล้วกองอยู่ในหลุมนรกนั้นหมด ขึ้นชื่อว่าทุกข์ในแดนนี้ก็รวมกันอยู่ในนั้นหมด แดนนรกนี้เป็นแดนที่ให้ความทุกข์แก่สัตว์ ในสามแดนโลกธาตุนี้ไม่มีทุกข์ใดเสมอเหมือนสัตว์ที่ทำกรรมอย่างหนักกรรมหยาบ เช่น ฆ่าบิดา ฆ่ามารดา ฆ่าพระอรหันต์ ทำลายพระพุทธเจ้า ยุยงส่งเสริมให้สงฆ์ที่มีความพร้อมเพรียงสามัคคีเป็นอันหนึ่งอันเดียวกันอยู่ให้แตกแยกจากกันเป็นสังฆเภท กรรมทั้ง ๕ อย่างนี้แล ผู้ใดทำกรรม ๕ อย่างนี้ผู้นั้นย่อมไม่พ้นจากนรกหลุมนี้ ต้องตกจนได้ และนรกหลุมหนึ่ง ๆ นั้นมีอายุไม่เหมือนกัน นรกหลุมที่มีความทุกข์ความทรมานมากที่สุดนั้นอายุยืนมากที่สุด แล้วถัดกันลงมาตามอำนาจแห่งกรรมของสัตว์ผู้ทำบาปชั่วช้าลามกขึ้นมาโดยลำดับ จนกระทั่งถึงมาเป็นสัตว์เดรัจฉาน และกลายมาเป็นมนุษย์ซึ่งเป็นสัตว์พิเศษอันหนึ่งจากบรรดาสัตว์ทั้งหลาย นี้ก็เพราะอำนาจแห่งกรรมดีของตน


	จึงได้พูดให้พี่น้องทั้งหลายฟังในต้น ๆ นั้นว่า เราที่ได้เกิดมาเป็นมนุษย์นี้เป็นบุญลาภของเราอันประเสริฐแล้วประการหนึ่ง ประการที่สองเรายังได้มาพบพระพุทธศาสนา อันเป็นคำสั่งสอนของท่านผู้รู้ผู้ฉลาด  เป็นคำสั่งสอนของท่านผู้มีใจบริสุทธิ์วิมุตติหลุดพ้น  เห็นแจ้งกระจ่างไปเสียทุกสิ่งทุกอย่างมาประกาศสอนธรรมแก่โลก  เราจึงไม่ผิดหวังในบรรดาธรรมที่ทรงชี้บอกไว้แล้วอย่างใด  สิ่งนั้นไม่ผิดหวัง สิ่งนั้นไม่เป็นโมฆะ มีจริง ๆ เช่น นรกมี-มีจริง ๆ  บาปมี-มีจริง ๆ  บุญมี-มีจริง สวรรค์พรหมโลกนิพพานมี-มีจริง นี่ชื่อว่าท่านสอนไว้แล้วโดยถูกต้อง  ที่รวมลงในคำว่าสฺวากฺขาโต  ภควตา  ธมฺโม  พระธรรมอันพระผู้มีพระภาคเจ้าตรัสไว้ดีแล้วหรือตรัสไว้ชอบแล้ว  ตั้งแต่ธรรมพื้น ๆ ตั้งแต่ทุกข์ขั้นหยาบที่สุดจนกระทั่งทุกข์ขั้นละเอียด และสุขขั้นหยาบจนกระทั่งถึงสุขเป็นบรมสุข  พระองค์ทรงสัมผัสสัมพันธ์ทรงรู้ทรงเห็นมาทุกสิ่งทุกอย่างแล้ว  ถึงได้นำธรรมเหล่านี้มาสอนโลก


	การสั่งสอนของพระพุทธเจ้าจึงไม่มีคำว่าลูบ ๆ คลำ ๆ กำดำกำขาวด้นเดามาสอนโลกอย่างนี้ไม่มีในบรรดาพระพุทธเจ้าทั้งหลาย มีพระพุทธเจ้าองค์ปัจจุบันนี้เป็นสำคัญ ที่เราทั้งหลายได้นับถือได้กราบไหว้บูชาอยู่เวลานี้ เพราะฉะนั้นเราอยากจะเข้าเฝ้าพระพุทธเจ้าก็ให้พึงสร้างคุณงามความดีมีการให้ทาน ดังเราทั้งหลายได้เคยให้มาแล้วนี้ จะเป็นทานประเภทใดก็ตาม การสงเคราะห์สงหา การให้ทานมีหลายประเภทดังที่ท่านแสดงไว้แล้ว ให้ทานด้วยความเชื่อความเคารพเลื่อมใส ให้ทานด้วยความเมตตาสงสาร ให้ทานด้วยการบูชาคุณหรือสงเคราะห์ความยากจนแห่งกันและกัน เหล่านี้จัดว่าเป็นทานทั้งนั้น และได้ผลเป็นลำดับลำดาไม่สูญหายไปไหน รวมเข้ามาหาผู้ให้ผู้ทำซึ่งเป็นตัวเหตุนี้ทั้งนั้น


	การรักษาศีลก็เหมือนกัน ศีลก็คือคุณงามความดีสำหรับเป็นเครื่องประดับเรา ในความมีชีวิตอยู่นี้ก็เป็นสิ่งประดับกายวาจาใจของเราให้มีความสวยงาม และให้มีความอบอุ่นในศีลของตน เพราะศีลนี้เป็นสิ่งที่มีคุณค่ามาก คนที่ไม่มีศีลย่อมหาคุณค่าไม่ได้ เช่น การฉกการลักการปล้นการสะดมตีชิงวิ่งราวเหล่านี้ ล้วนแล้วแต่ความเป็นผู้ไม่มีศีล ทำลงไปก็ทำลายคุณค่าของตน ๆ สุดท้ายก็เป็นบาปเป็นกรรมเผาไหม้ตัวเองด้วยการกระทำของตัวเอง พระพุทธเจ้าท่านสอนไว้แล้วอย่างใดย่อมไม่ผิด นี่เรียกว่าความทำลายตัวเอง


	การรักษาศีลประพฤติตัวแบบตรงกันข้าม ไม่ฉกไม่ลักไม่ปล้นไม่สะดม  มีความซื่อสัตย์สุจริตทั้งต่อตัวเองและผู้อื่น คนนั้นย่อมมีความร่มเย็นภายในจิตใจ นี่ก็เป็นบุญประเภทหนึ่ง เจริญเมตตาภาวนาไหว้พระสวดมนต์อบรมจิตใจของเราให้มีความสงบผ่องใส นี่ก็เป็นบุญประเภทหนึ่ง นี้เป็นต้นแห่งบุญเป็นรากแก้วแห่งบุญ ถ้าเป็นทำนบก็เป็นทำนบใหญ่เป็นที่ไหลมาแห่งบุญทั้งหลายที่สร้างไว้แล้วมากน้อยหรือนานแสนนานขนาดไหนไม่สำคัญในความจำได้จำไม่ได้ บุญย่อมเป็นบุญอยู่เสมอ เป็นบุญทั้งที่ลับเป็นบุญทั้งที่แจ้ง รวมแล้วก็มาสู่ใจอันเป็นทำนบใหญ่ของเรานั้นแล นี่ก็ชื่อว่าเป็นบุญอันหนึ่ง


	การสร้างคุณงามความดีไว้อย่างนี้นั้น พระพุทธเจ้าเราทั้งหลายตั้งแต่ยังเป็นพระโพธิสัตว์ก็ทรงพาดำเนินหรือทรงดำเนินมาแล้วเป็นลำดับลำดา จนกระทั่งถึงพระบารมีสมบูรณ์เต็มที่แล้วได้ตรัสรู้ขึ้นมาเป็นศาสดาเอกและพ้นจากทุกข์โดยประการทั้งปวง ก็เพราะอำนาจแห่งบุญทั้งหลายที่ท่านสร้างมานั้นแล เพราะฉะนั้นพวกเราทั้งหลายได้ทำบุญให้ทานรักษาศีลภาวนานี้จึงเป็นเหมือนกับเดินตามรอยพระบาทของพระพุทธเจ้าไปเป็นลำดับลำดาไม่ลดละท้อถอย วันหนึ่งคืนหนึ่งเดือนหนึ่งปีหนึ่งภพหนึ่งชาติหนึ่งจะต้องถึงจุดหมายปลายทางจนได้ เพราะบุญนี้ส่งสัตว์ทั้งหลายผู้บำเพ็ญบุญ ผู้มีความดีทั้งหลายให้ไปสู่สถานที่ดีคติที่พึงหวังทั้งนั้น ไม่เคยว่าบุญนี้พาคนให้ตกนรกหมกไหม้นอกจากบาปเท่านั้น


	ขึ้นชื่อว่าบาปแล้วไม่ว่าบาปเล็กบาปน้อยบาปขนาดไหนเป็นเหมือนกับไฟ ไฟไม่ว่าไฟชนิดใดมาสัมผัสเราจะต้องร้อนด้วยกันทั้งนั้น ถ้าหมดทั้งกองเราก็เป็นเถ้าเป็นถ่านไปได้ทั้งร่างของเรานี้แล นี่บาปกรรมทำมาก ๆ ลงไปก็เป็นไปดังที่กล่าวแล้วต้น ๆ ว่าตกนรก นานก็นานแสนนาน ทุกข์ก็ทุกข์แสนทุกข์ แต่ใจนี้ไม่ยอมฉิบหายไม่ยอมตาย หากได้รับความทุกข์ความทรมานจนกว่าจะสิ้นบาปสิ้นกรรมเสียเมื่อไรแล้วก็เป็นเวลานานอีกด้วย บาปเมื่อทำลงไปแล้วก็ไม่ไปเป็นข้าศึกต่อผู้ใด มาเป็นข้าศึกต่อผู้ทำนั้นแล ผู้ทำคือใคร ถ้าเราทำก็ต้องเป็นข้าศึกแก่เรา ถ้าเราไม่ทำบาปก็ไม่ติดตามและไม่เกิดแก่เราได้ เพราะต้นเหตุการกระทำเกิดขึ้นที่เราผลจึงปรากฏขึ้นที่เรา ไม่มีใครที่จะมาหักห้ามหรือต้านทานไว้ได้ มีการละการเว้นเท่านั้นเป็นของดีสำหรับเรา


	นอกจากการละเว้นในสิ่งชั่วช้าลามกทั้งหลายแล้วก็พยายามสร้างคุณงามความดี เพื่อเป็นเครื่องอบรมบ่มนิสัยของเราให้มีความดียิ่ง ๆ ขึ้นไป ผลคือความสุขก็จะเพิ่มพูนขึ้น นอกจากเป็นผลให้รับความสุขความเจริญในภพชาตินั้น ๆ แล้ว บุญกุศลนี้ยังสามารถที่จะตัดหรือย่นภพย่นชาติที่เราจะต้องเกิดอยู่ในวัฏสงสารนี้นานแสนนาน ให้หดให้ย่นเข้ามาเป็นลำดับลำดา จนกระทั่งถึงจุดหมายปลายทาง คือย่นเข้ามาถึงชาตินี้เป็นชาติสุดท้ายของเรา ที่จะเสวยกองทุกข์ในวัฏสงสารนี้มีเพียงขันธ์ที่มีชีวิตอยู่นี้เท่านั้น


	ใจเป็นใจที่บริสุทธิ์แล้วเพราะอำนาจแห่งบุญเข้าซักฟอก บุญเข้าชำระสะสาง กลายเป็นจิตที่บริสุทธิ์หมดมลทินคือเชื้อที่จะพาให้เกิดอีกแล้ว จิตที่หมดเชื้อแล้วนี้เป็นจิตที่ประเสริฐไม่มีสิ่งใดเทียบในโลกทั้งสามนี้ ก็คือจิตที่บริสุทธิ์นั้นแล เพราะฉะนั้นคำว่าความประเสริฐของจิตที่บริสุทธิ์นี้จึงไม่มีอะไรเหมือน ความสุขจึงไม่มีอะไรเหมือน คำว่าประเสริฐ ๆ ดังที่โลกสมมุตินิยมกันทั้งหลายว่าดีอย่างนี้ดีอย่างนั้น ไม่มีอันใดที่จะเหมือนธรรมชาติที่บริสุทธิ์คือใจนี้เลย นี่ละพระพุทธเจ้าของเราท่านทรงใจที่บริสุทธิ์นี้แลมาสั่งสอนสัตวโลก


	ใจที่บริสุทธิ์นี้ได้หลุดพ้นมาจากอำนาจแห่งการสร้างความดี เริ่มแรกตั้งแต่ทรงสร้างพระบารมีมาโดยลำดับลำดา บางพระองค์ก็ ๑๖ อสงไขยแสนมหากัป นี่สร้างอยู่ตลอดมา บางองค์ก็ ๘ อสงไขยแสนมหากัป นี่นานย่นลงมา บางพระองค์ก็ ๔ อสงไขยแสนมหากัปดังพระพุทธเจ้าของเรา แล้วก็ถึงขึ้นเต็มภูมิ เมื่อถึงขั้นบุญกุศลที่สร้างมา ๆ เต็มที่แล้ว ถ้าเป็นน้ำก็เต็มไหเต็มโอ่งเต็มถังแล้ว ทีนี้ออกแจกจ่ายได้เต็มเม็ดเต็มหน่วย นี่หมายถึงได้ตรัสรู้เป็นพระพุทธเจ้าเป็นใจที่บริสุทธิ์พุทโธแล้ว


	ใจดวงนั้นกับใจที่ไม่บริสุทธิ์นั้นในใจดวงเดียวนั้นแล ขณะที่ยังไม่บริสุทธิ์เป็นใจที่มืดที่บอด รู้ก็รู้แบบมืดแบบบอด รู้ก็รู้แบบปิดหูปิดตา รู้ไม่ใช่แบบลืมตารู้ เห็นก็เห็นแบบหลับหูหลับตาเห็น เพราะกิเลสปิดบังไว้ทั้งทางรู้ทางเห็นทางได้ยินได้ฟัง ความคิดความปรุงความแต่งอะไรกิเลสปิดไว้ ๆ จึงเป็นความมืดความดำไปหมด เห็นอะไรไม่ชัดไม่แจ้ง จึงไม่มีคุณค่าเท่าที่ควรสำหรับจิตที่ยังมีกิเลสครอบงำอยู่


	เพราะกิเลสเป็นสิ่งที่ต่ำช้าเลวทราม ติดเปื้อนอันใดเข้าไปสิ่งนั้นลดคุณค่าลงทันที ๆ เมื่อติดในใจของเราใจของเราจึงไม่มีคุณค่าเต็มเม็ดเต็มหน่วย นี่ขณะที่จิตมีกิเลสครอบงำอยู่เป็นความรู้เช่นนี้ ทีนี้เมื่อสร้างพระบารมีได้แก่บุญกุศล ชำระซักฟอกสิ่งที่มัวหมองสิ่งที่มืดตื้อทั้งหลายนี้ออกเป็นลำดับลำดา จนกระทั่งถึงความสว่างกระจ่างแจ้งเต็มภูมิ คำว่ามลทินแม้นิดหนึ่งหรือปรมาณูก็ไม่ปรากฏในจิตดวงนั้นเลย จึงสว่างกระจ่างแจ้งเต็มที่เต็มฐาน ความสว่างใดไม่เหมือนจิตที่บริสุทธิ์สว่างนี้เลย ความรู้ใดไม่เหมือนความรู้ของจิตที่บริสุทธิ์ ความประเสริฐใดจึงไม่เหมือนใจที่บริสุทธิ์อันนี้


	ใจที่บริสุทธิ์อันนี้แลได้ส่องสว่างกระจ่างแจ้งไปหมดแดนโลกธาตุอันนี้ ได้เห็นทุกสิ่งทุกอย่างไม่มีสิ่งใดปิดบังลี้ลับพระญาณคือความหยั่งทราบของพระพุทธเจ้าองค์นั้น ๆ เลย เพราะฉะนั้นการนำธรรมะมาสั่งสอนสัตวโลกท่านจึงสั่งสอนไม่อัดไม่อั้น  ไม่มีคำว่าหมดว่าสิ้น ไม่มีคำว่าบกว่าบาง เต็มพระทัยอยู่อย่างนั้น สอนชาวโลกจะสอนไปกี่กัปกี่กัลป์ก็ไม่สิ้นสุด เต็มไปด้วยสิ่งที่จะนำมาให้สอนสัตวโลก แต่ทรงนำมาสอนเฉพาะที่จำเป็นสำหรับสัตวโลกที่เกี่ยวข้องกับพระองค์และจะได้ผลได้ประโยชน์เท่านั้น นอกจากนั้นจะรู้เห็นขนาดไหนก็ไม่นำมาสอนเพราะไม่เกิดประโยชน์แก่ผู้รับฟัง


	นี่ละพระพุทธเจ้าท่านนำธรรมะมาสอนพวกเรานับพอประมาณ ๘๔,๐๐๐ พระธรรมขันธ์ นี้อยู่ในวงของสัตว์ทั้งหลายที่จะต้องสัมผัสสัมพันธ์กันอยู่ตลอดมา ว่าบาปก็อยู่ในวงนี้ บุญก็อยู่ในวงนี้ ตั้งแต่นรกจนกระทั่งถึงนิพพานก็อยู่ในวงแห่งธรรม ๘๔,๐๐๐ พระธรรมขันธ์นี้สั่งสอนพวกเรา นี่ละธรรมของพระพุทธเจ้า ใจของพระพุทธเจ้า ใจของท่านผู้สิ้นกิเลสแล้วจึงเป็นใจที่เลิศเลอ เราจะคาด-คาดไม่ถูก ถ้าใจไม่บริสุทธิ์เสียเองคาดก็ไม่ถูก ใจเป็นเสียเองไม่คาดก็ถูก อยู่ที่ไหนก็ถูก นี่ละท่านผู้นี้เองเป็นผู้นำธรรมะมาสั่งสอนสัตวโลก จึงเป็นที่เชื่อถือได้ เป็นที่ตายใจได้ เป็นที่ฝากเป็นฝากตายได้


	เราได้ศาสนธรรมของพระพุทธเจ้ามาเป็นที่พึ่งเป็นที่ฝากเป็นฝากตายอย่างนี้เป็นมนุษย์ที่หาได้ยาก ซึ่งมนุษย์ทั้งหลายมีจำนวนสักกี่ล้าน ๆ ในโลกนี้ ผิดพลาดจากหลักธรรมที่ฝากเป็นฝากตายได้นี้มีจำนวนมากเท่าไร เรายังมาเจอเอาธรรมที่ฝากเป็นฝากตายได้โดยไม่คาดไม่ฝัน เกิดมาในแดนแห่งพระพุทธศาสนาไม่มีบุญเกิดมาได้อย่างไร ต้องเป็นผู้มีบุญ ต้องเป็นผู้มีวาสนา จึงได้เกิดมาพบพระพุทธศาสนา ท่านชี้แจงอย่างไรจึงควรภาคภูมิใจประพฤติปฏิบัติตามท่าน


	ผู้ที่จะแนะนำสั่งสอนอย่างนี้ เชื่อพึ่งเป็นพึ่งตายได้อย่างนี้ไม่มีว่าอย่างนั้นเลย ถ้าจะให้เป็นแบบพระพุทธเจ้านี้ไม่มี มีพระพุทธเจ้าเพียงพระองค์เดียวเท่านั้น คำว่ารู้ก็เหมือนกันตลอดทั่วถึงไม่มีสิ่งใดปิดบังลี้ลับพระญาณนั้นเลย นำมาสอนโลกในสิ่งที่ควรเป็นประโยชน์แก่โลก สิ่งใดไม่เป็นประโยชน์ก็เก็บไว้เสีย ๆ เพราะไม่หนักในพระทัย นำแต่สิ่งที่เป็นประโยชน์แก่โลกทั้งนั้น เพราะฉะนั้นในธรรมทั้งหลายที่กล่าวมานี้ให้พึงทราบว่า อยู่ในวิสัยของเราจะต้องสัมผัสสัมพันธ์ได้ด้วยกันทั้งนั้น


	เช่น บาป เรามีทางจะทำบาปได้ บุญเรามีทางจะทำได้ เพราะฉะนั้นท่านจึงสอนให้ระมัดระวังอย่าทำ บาปนั้นเมื่อทำลงไปแล้วเป็นไฟเผาตัวเอง ในความเป็นมนุษย์นี้ก็เผา คนทำบาปไม่ใช่คนร่มเย็นเป็นสุข คือคนเดือดคนร้อน แม้เขาจับไม่ได้ก็ตามก็ร้อนอยู่ในหัวใจคนคนนั้น ไปหลบไปซ่อนอยู่ที่ไหนก็ร้อนรนกระวนกระวายอยู่ในนั้น ไฟนรกทั้งเป็นมันเผาอยู่นั้น พอตายไปแล้วก็ลงนรกเมืองผี จะเชื่อก็ตามไม่เชื่อก็ตามว่านรกเมืองผีมีหรือไม่มี ไม่มีใครที่จะเกินพระพุทธเจ้ายิ่งกว่าพระพุทธเจ้าในบรรดาแทงทะลุไปหมดด้วยพระญาณของพระองค์ ว่าสิ่งนั้น ๆ มีอยู่อย่างไร เพราะฉะนั้นสัตว์ทั้งหลายจึงไม่มีใครที่จะเป็นไปได้ตามเจตนา เป็นไปได้ตามความสำคัญของตนว่า บาปไม่มีทำบาปไม่เป็นบาป บุญไม่มีทำบุญไม่เป็นบุญ นรกไม่มีตายลงไปแล้วไม่ตกนรก อย่างนี้ไม่มี


	สัตว์ทั้งหลายจะต้องเป็นไปตามกรรม ทำบาปต้องเป็นบาป ทำบาปเป็นบาปแล้วยังไม่แล้ว ทางแห่งนรกก็อยู่กับบาป ไปก็ไปเสวยบาปของตัวเองนั้นแล สถานที่ทรมานคนบาปท่านเรียกว่านรก มีบาปมากมีบาปน้อยคือนรกเป็นเครื่องทรมาน คำว่านรกเป็นเครื่องทรมานก็ไปจากอำนาจแห่งกรรมของเราที่ทำให้ไปตกนรกหลุมแปลก ๆ ต่าง ๆ กันตามอำนาจแห่งกรรมของตน นี่ละพระพุทธเจ้าทรงแสดงไว้ซึ่งอยู่ในวิสัยของสัตวโลกจะเป็นไปได้ด้วยกัน


	ถ้าว่าบุญเราก็ทำได้ เป็นมนุษย์เราก็เกิดได้ เป็นสัตว์เดรัจฉาน เป็นเปรตเป็นผีเรามีทางจะเกิดได้ด้วยการทำดีทำชั่วของเรา ไปสวรรค์เราก็ไปได้ ในอรรถธรรมทั้งหลายท่านก็แสดงไว้แล้วว่า สวรรค์ไม่เคยร้างเพราะไม่มีคนดีไปขึ้นสวรรค์ ไม่ว่าสวรรค์ชั้นใดตั้งแต่ชั้นจาตุมฯขึ้นไปจนกระทั่งถึงพรหมโลก ๑๖ ชั้นตลอดนิพพาน ว่าได้ว่างหรือได้ร้างไปเสียเพราะไม่มีคนดีไปขึ้น มีแต่ไปตกนรกกันหมดอย่างนี้ไม่เคยปรากฏ


	นรกก็แน่นอยู่ด้วยอำนาจแห่งกรรมของคนที่กล้าหาญต่อการทำกรรม ไม่เชื่ออรรถเชื่อธรรม เชื่อตัวเองเป็นสำคัญ ตัวเองนั้นแลทำตัวให้จม นี่ก็เต็มอยู่ในนรก นรกก็ไม่เคยร้าง ว่าสัตว์ทั้งหลายไม่ไปตกนรก มีแต่แน่นอัดอยู่ด้วยอำนาจแห่งกรรมของสัตว์ ทีนี้สวรรค์แต่ละชั้น ๆ ก็ไม่ปรากฏว่าสวรรค์ได้รกร้างว่างเปล่าไปเพราะไม่มีคนดีสร้างบุญสร้างกุศลแล้วไปสวรรค์ สวรรค์จึงต้องร้าง สวรรค์จึงต้องว่าง ตลอดถึงพรหมโลกนิพพานว่างไปหมดเพราะสัตว์ไม่ไป อย่างนี้ไม่มี คนดีก็มีคนชั่วก็มีสับปนกันอยู่ในแดนมนุษย์หรือแดนโลกธาตุนี้นั้นแล เพราะฉะนั้นจึงต้องมีคนไปดีไปชั่ว มีคนเป็นสุขมีคนเป็นทุกข์ แต่อย่างไรก็ตามให้พึงทราบว่าที่กล่าวมาเหล่านี้อยู่ในวงแห่งศาสนธรรมของพระพุทธเจ้าที่ทรงสั่งสอนไว้ ให้พอเหมาะพอดีกับนิสัยของเราที่จะเป็นไปได้ทั้งทางดีทางชั่ว ทั้งทางต่ำและทางสูง ตลอดทางสูงสุดคือพระนิพพาน ไม่นอกเหนือไปจากอำนาจแห่งมนุษย์นี้ไปได้เลย


	เพราะฉะนั้นพี่น้องทั้งหลายได้เกิดมาเป็นมนุษย์ นับว่าเป็นผู้มีบุญวาสนาล้นฝั่งแล้ว พูดง่าย ๆ ว่าอย่างนี้ แต่อย่าลืมตัวก็แล้วกัน เกิดเป็นมนุษย์แล้วต้องสร้างความดี เราอย่าเพลิดเพลินในสิ่งที่ไม่ดี หลงกิเลสเอาไปต้มไปตุ๋นไปถลุงที่ไหนไปเสียแล้วก็จะจมโดยไม่รู้สึกตัว อย่างนี้ก็มีมาก เรามีธรรมะเป็นเครื่องเตือนใจของเราอยู่เสมอ ถ้าหากว่ารถก็มีเบรกห้ามล้อไม่เหยียบแต่คันเร่งอย่างเดียว ควรเร่งก็เร่ง ควรหมุนพวงมาลัยไปทางซ้ายทางขวาเพื่อจุดหมายปลายทางและเพื่อความปลอดภัยต้องหมุนไป ควรเหยียบเบรกห้ามล้อก็ต้องห้าม


	สิ่งใดไม่ดีไม่ควรทำ อยากขนาดไหนก็คือความอยากเป็นทุกข์นั่นเอง การอยากทำความชั่วกับความอยากเป็นทุกข์อยู่ในเกลียวเดียวกัน ถ้าหากเราให้เป็นไปตามความอยากก็เท่ากับเรากลืนเอาความทุกข์ทั้งหมดมาไว้ในหัวใจของเรา ความทุกข์นั้นก็จะเผาเราไม่ใช่เผาผู้อื่นผู้ใด เพราะฉะนั้นท่านจึงให้เหยียบเบรกห้ามล้อ


	อยากก็ตามขึ้นชื่อว่าความทุกข์เช่นเดียวกับของแสลงกับโรค โรคนี้ผิดอาหารประเภทนั้น ๆ อันนั้นเป็นของแสลงสำหรับโรคชนิดนี้ก็อย่ารับประทาน ถ้านำมารับประทานแล้วก็โรคของเรานั้นแลกำเริบ โรคกำเริบกับความทวีรุนแรงของความทุกข์เกิดขึ้นในขณะเดียวกัน เรานั้นแหละจะเป็นทุกข์เพราะของแสลงที่เราฝืนรับประทาน นี่ก็เหมือนกันความชั่วช้าลามกทั้งหลายเป็นเหมือนของแสลง อย่าได้เป็นไปตามความอยากความทะเยอทะยาน เพราะความอยากความทะเยอทะยานนี้เป็นกลอุบายหรือเป็นมายาของกิเลสที่เคยหลอกลวงสัตวโลกมาเป็นเวลานานแสนนาน ให้โลกทั้งหลายได้ล่มจมจนกระทั่งถึงตกนรกอเวจีจนหาเวลาขึ้นไม่ได้ ก็เพราะอำนาจของกิเลสนั้นแหละมันต้มตุ๋น


	เพราะความเชื่อกิเลส เพราะความเชื่อความอยากมากกว่าความเชื่อธรรมถึงได้เป็นอย่างนั้นคนเรา ให้เราได้ทราบไว้เสีย เมื่อเรามีพุทธศาสนาเป็นเครื่องพร่ำสอนเราอยู่ ให้เชื่อศาสดาองค์เอกที่ตายใจได้นี้ ส่วนกิเลสตายใจกับมันไม่ได้ ไม่ว่าความโลภ ไม่ว่าความโกรธ ไม่ว่าความหลง ไม่ว่าราคะตัณหา ถ้าลงได้เกิดแล้วไม่มีเหตุมีผลทั้งนั้น มีแต่จะเอาท่าเดียว ๆ นั่นก็หมายความว่ามีแต่จะทำเราให้จมท่าเดียว ๆ ให้พึงทราบในขณะเดียวกันนั้น มันอยากมากขนาดไหนถ้าเราจะทำตามมันก็คือเราอยากจมมากเท่านั้น ๆ แล้วเราก็จมตามที่ว่านั้นจริง ๆ


	เพราะฉะนั้นจึงว่ากิเลสความชั่วช้าลามกทั้งหลายนั้นเคยหลอกลวงสัตวโลกและต้มตุ๋นสัตวโลก ให้ฉิบหายวายปวงให้ล่มจมมามากต่อมากแล้ว ส่วนธรรมะคำสั่งสอนของพระพุทธเจ้าที่ประทานเอาไว้นั้น ไม่มีธรรมะบทใดบาทใดที่จะหลอกลวงสัตวโลกให้ล่มจมเสียหาย มีแต่การเทิดทูน มีแต่การบำรุงส่งเสริมยกขึ้นโดยลำดับลำดา ให้ได้รับความสุขความเจริญตามลำดับลำดา ที่ผู้นั้นเชื่อถือและปฏิบัติตามได้ ไม่มีความเสียแฝงอยู่ในนั้นแม้น้อยหนึ่ง ธรรมะจึงเป็นของตายใจได้ จึงเรียกว่าเป็นสิ่งที่ฝากเป็นฝากตายได้


	ขอให้พี่น้องทั้งหลายได้นำธรรมะนี้เข้าเป็นเบรกห้ามล้อ เมื่ออยากจะทำความชั่วช้าลามกสิ่งใดก็ให้พึงระลึกถึงธรรม ให้ระลึกถึงพระพุทธเจ้า พระพุทธเจ้าอยู่กับธรรมนั้นแหละ เมื่อเราเชื่อธรรมเราไม่ฝืนธรรมก็ชื่อว่าเชื่อพระพุทธเจ้า เชื่อพระพุทธเจ้าแล้วเราจะดี เราจะมีความสุข คนไม่เชื่อครู  ครูเอกอย่างพระพุทธเจ้านี้แล้วก็เป็นคนหมดหวัง เป็นคนอาภัพวาสนา เราไม่ได้อยากเป็นคนอาภัพวาสนาที่ไม่เชื่อครูเชื่ออาจารย์ แต่เราอยากเป็นคนมีอำนาจวาสนาบุญญาภิสมภาร จึงต้องเชื่อครูเชื่ออาจารย์ซึ่งเป็นอาจารย์เอกไม่มีอันใดเสมอเหมือน ก็ได้แก่พระพุทธเจ้าของเราหนึ่ง พระธรรมหนึ่ง พระสงฆ์สาวกของพระพุทธเจ้าที่เป็นพระอรหันต์ล้วน ๆ นั้นหนึ่ง ท่านทั้งสามนี้เป็นสิ่งที่ฝากเป็นฝากตายได้สำหรับเราไม่ต้องสงสัย จึงขอให้อยู่ด้วยความภาคภูมิใจกับธรรมที่กล่าวเหล่านี้


อย่าได้อยู่กับความโลภจนเกินไป ความโกรธ ความหลง เหล่านี้มีแต่ฟืนแต่ไฟเผาไหม้ตลอดเวลา เวลาความโลภมีมากคนย่อมเกิดความทุกข์มากกระวนกระวาย ไม่ได้ทางดีเอาทางชั่ว ได้ไม่มีเมืองพอก็คือกิเลสพาโลภนั้นแหละ ได้เท่าไรไม่เพียงพอ เอาจนกระทั่งเจ้าของตายไปความโลภก็ยังไม่ถอย หากตายไปเฉย ๆ ความโลภนั้นยังไม่ถอย ความโกรธก็เหมือนกัน โกรธจนกระทั่งตายไปความโกรธก็ยังไม่ถอย ไม่เห็นโทษแห่งความโกรธ ความหลงเหมือนกัน ราคะตัณหาถ้าเราเดินตามมันเท่าไรแล้วสิ่งเหล่านี้จะฉุดจะลากคนไม่มีวันยับยั้งชั่งตัวได้เลย นอกจากมีธรรมะเข้าเป็นเบรกห้ามล้อ ให้อยู่พอประมาณ ทำได้อะไรมาก็ให้รู้จักพอ


	ใครที่รู้จักพอคนนั้นจะมีความสุข ถ้าไม่รู้จักพอแล้วแม้จะมีเงินกองเท่าภูเขาความพอยังไม่มีในหัวใจเลย ผู้นั้นละเป็นผู้ที่มีความทุกข์มากที่สุด ยิ่งกว่าคนกำพร้าหรือคนอนาถาเข็ญใจเป็นไหน ๆ ความโกรธก็เหมือนกัน คนหนึ่งไม่โกรธคนหนึ่งโกรธนั่งอยู่ด้วยกัน คนโกรธย่อมแสดงความทุรนทุรายอย่างน้อยอยู่ภายในหัวใจ เป็นไฟอยู่ในนั้น คนผู้ไม่โกรธสบายแสนสบาย ยกมาเป็นข้อเปรียบเทียบเพียงสองอย่างเท่านี้ เราก็พอทราบได้ว่าสิ่งใดที่จะทำให้เรากระทบกระเทือน สิ่งใดที่จะทำให้เรามีความสงบสุข คือความพอประมาณ


	ให้รู้จักอิ่มจักพอ เช่นเดียวกับเรารับประทานถึงเวลาอิ่มแล้วก็ต้องอิ่ม อย่าให้เตลิดเปิดเปิง  ความเตลิดเปิดเปิงแห่งการกินไม่หยุดไม่ถอย นี่ท่านก็แสดงไว้แล้วว่าชูชก เอาจนท้องระเบิด ถึงท้องระเบิดก็ตามความอยากยังไม่ถอยในหัวใจของชูชก ท่านจึงสอนไว้ให้เป็นคติของพวกเราทั้งหลาย ให้นำไปประพฤติปฏิบัติต่อตนเอง


	เราเป็นมนุษย์เป็นผู้มีคุณค่าด้วยศีลด้วยธรรม มนุษย์เรามีคุณค่ามีราคาด้วยศีลด้วยธรรมด้วยความประพฤติหน้าที่การงานอัธยาศัยใจคอที่ถูกต้องดีงามกลมกลืนกันกับธรรม ถ้าปราศจากอันนี้แล้วมนุษย์ก็สักแต่ว่าชื่อมนุษย์ เศษเดนแห่งมนุษย์ ไม่มีใครเหลียวแล ไม่มีใครอยากคบค้าสมาคมบรรดาผู้ดีทั้งหลาย นอกจากเป็นคนชั่วช้าลามกแบบเดียวกันก็เข้ากันได้แต่ไม่สนิทกัน คนชั่วเข้ากันเป็นเพื่อนเป็นฝูงกัน เราอย่าเข้าใจว่าเขาเข้ากันได้ด้วยความสนิทตายใจ ไม่มีความตายใจ หากจำเป็นต้องได้เข้าคบค้าสมาคมกันเฉย ๆ เพราะความจำเป็นบังคับ ไม่ใช่คบค้าสมาคมกันแล้วระหว่างคนชั่วกับคนชั่วนั้นจะไว้ใจตายใจกันได้ คนชั่วกับคนชั่วก็ไฟกับไฟอยู่ด้วยกันก็เป็นไฟด้วยกันไม่มีใครยิ่งหย่อนกว่าใคร แล้วจะไว้ใจกันได้อย่างไร


	คนดีต่างหากไว้ใจกันได้ มีมากมีน้อยเป็นคนโง่คนฉลาดเมื่อมีศีลมีธรรมแล้วเข้ากันได้สนิทคนเรา ไม่มีอะไรจะเกินมนุษย์ที่ดีเข้ากันได้สนิท ไม่ว่าจะเป็นคนฉลาดคนโง่ ไม่ว่าคนมั่งมีศรีสุขประเภทใดชาติชั้นวรรณะใดก็ตาม เมื่อมีธรรมอยู่ภายในจิตใจแล้วย่อมเข้ากันได้สนิท ยกตัวอย่างเช่นพระพุทธเจ้าของเรา เวลาทรงปกครองไพร่ฟ้าประชาชนก็เป็นพระเจ้าแผ่นดินและเข้ากับประชาชนได้ทั้งนั้น เวลาเสด็จออกทรงผนวชแล้วจนได้เป็นพระพุทธเจ้าก็เข้ากันได้กับสัตว์ทุกประเภท ไม่ได้ถือว่าพระองค์นี้เป็นบรมศาสดา เป็นผู้สูงส่งยิ่งกว่าสัตว์ทั้งหลาย ไม่สมควรที่จะไปคบค้าสมาคมเกี่ยวข้องกับบรรดาสัตว์ทั้งหลายอย่างนี้ไม่มี


	ความเมตตาไม่มีใครเกินพระพุทธเจ้าที่มีใจจนถึงขั้นบริสุทธิ์ ธรรมบริสุทธิ์ภายในจิตใจ เข้าได้หมด แม้แต่เราไม่เห็นด้วยตาพระองค์ยังห้ามไม่ให้ทำลาย เช่นอย่างเชื้อโรคท่านก็ไม่ทำลาย พวกเปรตพวกผีอย่างที่ท่านสอนไว้นั้นท่านก็ไม่ลบล้าง ท่านเข้าได้สนิท โปรดเมตตาสงสารด้วยกันทั้งนั้น เมตตากระจายทั่วแดนโลกธาตุก็เพื่อสัตว์ทั้งหลายนั่นเอง ท่านไม่ทรงถือเนื้อถือพระองค์เลย นี่คนที่มีจิตถึงขั้นบริสุทธิ์แล้วย่อมเป็นจิตที่อ่อนโยนที่สุด


	คำว่าอ่อนโยนของจิตที่บริสุทธิ์นี้ ก็ไม่มีอันใดจะไปเทียบเคียงไปด้นไปเดาไปคาดไปคะเนได้เลย ความเข้ากับสัตว์เข้าอย่างนิ่มนวลที่สุด ก็คือใจของพระพุทธเจ้าหรือสาวกอรหันต์ท่านผู้บริสุทธิ์นั้นแล ท่านไม่ถือองค์ท่าน นี้ละท่านผู้มีธรรมในใจย่อมไม่ถือเนื้อถือตัว เข้าได้หมดทุกแห่งหน ไม่ได้ประมาทหรือไม่ได้ดูถูกว่าเป็นชาตินั้นชั้นนั้นวรรณะนั้นฐานะเช่นนั้น ไม่ถือ ถือเอาเหตุเอาผลเอาความสนิทตายใจต่อกัน เมื่อแสดงความดีต่อกันคนเราย่อมไว้ใจกัน นี่หลักแห่งความมีธรรมเป็นเช่นนั้น


	เราอยู่ในบ้านในเรือนก็ให้รู้สึกตนอยู่เสมอ ท่านจึงเรียกว่าคนมีธรรม อย่าเห็นแก่คนอื่นเขาผิดเขาชั่วโดยถ่ายเดียว โดยเรานี้สำคัญว่าถูกตลอดไป คนนั้นละคือคนผิดตลอดไป ถ้าคนมีธรรมแล้วก็เหมือนเรามองดูหน้าเราในกระจก เป็นอย่างไรหน้าเราในกระจกกับหน้าที่มีอยู่นี้ มันจะบอกเลยว่าหน้าเราเป็นยังไงในกระจกเงานั้นแหละ นี่ก็เหมือนกันปัญญาสอดส่องเข้ามาภายในตัวของเรา เราจะได้เห็นความผิดพลาด ความผิดถูกชั่วดีของเรา ด้วยกระแสแห่งปัญญาที่ย้อนเข้ามาดูตัวเอง


	คนที่มองดูตัวเอง รู้ทั้งเรื่องของตัวเอง ดูทั้งเรื่องของตัวเองดูทั้งเรื่องของคนอื่นประสับประสานกัน คนนั้นเข้าใครก็เข้าได้ไม่ค่อยทะเลาะวิวาท ไม่เห็นแก่ได้ ไม่กระทบกระเทือน ไม่กอบไม่โกยไม่รีดไม่ไถ เพราะเห็นใจเขาใจเราเทียบกันแล้วคนเรามีแต่หวังความสุขด้วยกันทั้งนั้น ไม่ได้หวังความทุกข์  การกระทำอย่างนั้นก่อความทุกข์ให้แก่คนอื่นซึ่งเป็นเรื่องผิดธรรม ทำไม่ลง นี่แหละคนเราที่สนิทกันได้เพราะอย่างนี้เอง เพราะดูใจเขาใจเรา เทียบใจเขาใจเราเข้ามา พออด-อด พอให้อภัยต้องให้อภัย คนเราไม่ให้อภัยไม่มีใครให้อภัยกันในโลก ต้องให้อภัยกันเสมอ วางเป็นพื้นเป็นฐาน ไม่ควรจะโกรธจะเคืองกันก็ไม่ควรโกรธ เพราะคนเราอยู่ด้วยกัน


	ไม่มีอะไรที่จะสนิทกันยิ่งกว่ามนุษย์อยู่ด้วยกัน เราอยู่กับสมบัติเงินทองข้าวของอยู่ได้ไม่กี่ชั่วโมง ถ้าหากว่าคำนี้ผิดก็ขอให้ท่านทั้งหลายเอาสมบัติเงินทองไปกองไว้แล้ว และไปนอนอยู่ในกองสมบัติเงินทองจะได้สักกี่ชั่วโมง อยู่ไม่ได้นานนะ ไปนั่งอยู่กับเงินกับทองนะ เพชรนิลจินดาทั้งนั้นมีแต่ราคาแพง ๆ อยู่ได้ไม่นาน เพราะสิ่งเหล่านั้นไม่คุยด้วย ก็ต้องวิ่งมาหาคนนั่นแหละ มาหาเด็กก็ตาม สนุกคุยกับเด็ก มาหาผู้ใหญ่ก็สนุกคุย นั่นละมนุษย์ด้วยกัน พูดกันรู้เรื่อง อยู่ด้วยกันรู้เรื่อง


	สมบัติเงินทองนั้นเป็นแต่เพียงเครื่องอาศัยเครื่องใช้ไม้สอย ที่จะให้ฝากเป็นฝากตายหรือเป็นความสนิทจริง ๆ ภายในจิตใจแล้วไม่มีอันใดเหมือนมนุษย์เราเลย เพราะฉะนั้นจึงต้องให้มีธรรมประจำมนุษย์ เพื่อประสานมนุษย์ให้เข้าถึงกันได้ด้วยความไม่ถือเนื้อถือตัว ด้วยความให้อภัย ด้วยความเมตตาสงสารซึ่งกันและกัน นี้เป็นความสนิทมากสำหรับมนุษย์เราอยู่ด้วยกัน สมบัติเงินทองนั้นใครมีมากมีน้อยก็ให้ถือว่าเป็นความมีมากมีน้อยธรรมดา อย่าเอามากระทบกระเทือนชาติชั้นวรรณะฐานะความโง่ความฉลาดของกันและกันเป็นสิ่งไม่ดี เพราะสิ่งเหล่านี้เกิดขึ้นมาค่อยมีมาทีหลัง


	ทีแรกเกิดมาก็จากท้องแม่เหมือนกันหมดแต่งตัวโดยหลักธรรมชาติออกมา ไม่ว่าหญิงว่าชายเหมือนกันหมด แล้วสิ่งเหล่านั้นเกิดขึ้นมาทีหลัง เมื่อเกิดขึ้นมามีอะไรก็ใช้ไปตามอำนาจวาสนาบุญญาภิสมภารของคนเราที่ไม่เหมือนกัน ก็ให้พึงเห็นคุณค่าของกันและกัน ให้เชื่อกรรม ใครไม่อยากจนแต่มันจนจะทำยังไง อยากมีด้วยกันแต่มันไม่มีจะทำยังไง นี่ละท่านเรียกว่ากรรม กมฺมํ สตฺเต วิภชติ ยทิทํ หีนปฺปณีตํ กรรมย่อมจำแนกแจกสัตว์ทั้งหลายให้เป็นต่าง ๆ กัน เกิดก็ไม่ได้เกิดในสถานที่เดียวกันแบบเดียวกัน ยังเกิดในสถานที่ต่าง ๆ ภพนั้นชาตินี้ฐานะสูงต่ำทั้งมีทั้งจนสับปนกันเต็มไปหมดก็คือสัตวโลกนี้เอง นี่ก็เพราะเกิดด้วยกรรม อยู่ด้วยกรรม ไปด้วยกรรม แล้วจะประมาทกันได้อย่างไร เมื่อใครมีอย่างไรก็เสวยกันอย่างนั้น แต่ให้เห็นใจกันเป็นของสำคัญ ควรสงเคราะห์สงหาช่วยเหลือได้ยังไงก็ให้ช่วยเหลือกัน นี่ละมนุษย์ของเราอยู่ด้วยกันได้


	เมื่อนำศาสนาไปเป็นเครื่องประสับประสานแล้วมนุษย์นี้จะเย็นที่สุด ถ้าห่างเหินจากศาสนาแล้วเป็นฟืนเป็นไฟก็ไม่มีใครเกินมนุษย์ เพราะมนุษย์เรานี้ฉลาด โกรธก็แรง โมโหก็แรง ความอยากทุกอย่างแรงหมด..มนุษย์ ความฉลาดก็ฉลาด เครื่องเสริมให้คนชั่วช้าลามกรวดเร็วที่สุดก็อยู่ในหัวใจมนุษย์เรา ให้พากันระมัดระวัง


	เมื่อเป็นเช่นนี้เราอยู่ในบ้านก็ได้เห็นเหตุเห็นผลของครอบครัวเหย้าเรือนของเรา เช่นสามีภรรยาลูกเล็กเด็กแดงอยู่ด้วยกันเป็นยังไง ควรอดควรออมกันก็ต้องอดต้องออม ควรให้อภัยกันก็ต้องให้อภัย ใครผิดต้องยอมรับกันว่าผิดจึงจะอยู่ด้วยกันได้มนุษย์เรา มีแต่จะผิดท่าเดียว ๆ ให้คนอื่นให้อภัยอยู่ตลอดเวลาอย่างนั้น คนนั้นก็เป็นคนทำลายผู้ให้อภัย ไม่สมควรแก่ผู้ผิดนั้นเหมือนกัน ผู้ผิดต้องแก้ตัว เมื่อคนเรามีการรับผิดรับถูกซึ่งกันและกันแล้วย่อมอยู่ด้วยกันได้ เย็นไม่มีอะไรเย็นเกินมนุษย์เราแหละ


	เฉพาะอย่างยิ่งคือสามีภรรยา ไม่มีอันใดที่จะรักมากยิ่งกว่าสามีภรรยา คู่พึ่งเป็นพึ่งตายก็อยู่ที่นี่ เพราะฉะนั้นจึงให้เอาธรรมเข้ามามัดหัวใจของกันและกัน แล้วอยู่ด้วยกันด้วยความตายใจ ด้วยความบริสุทธิ์ ด้วยความรักสนิทติดจมต่อกันจริง ๆ ด้วยศีลด้วยธรรม เงินทองข้าวของสมบัติมีมากมีน้อยจะเย็นไปตาม ๆ กันกับคนที่มีธรรมครองใจต่อกันนั้นแหละ สามีก็มีความซื่อสัตย์สุจริตต่อคู่ครองของตน ภรรยาก็มีความซื่อสัตย์สุจริตต่อคู่ครองของตน ไปไหนไปได้ไว้ใจกันได้ นี่เป็นอันดับลึกมากที่สุด เป็นรากเหง้าของครอบครัว เป็นรากเหง้าแห่งความร่มเย็นเป็นสุข ความฝากเป็นฝากตาย ความสุขจึงรวมอยู่ที่จุดนี้ก่อนจุดอื่น


	สมบัติเงินทองข้าวของนั้นตามมาทีหลัง ถ้าหากว่าคู่ครองนี้ไม่ดีต่อกัน ต่างคนต่างทำลายตนทำลายศีลธรรมแล้ว สมบัติเงินทองมีมากน้อยเพียงไรก็มาเป็นเครื่องประหัตประหารกันได้หมด เป็นเครื่องมือให้ทำชั่ว เลยเป็นฟืนเป็นไฟกันไปหมด นี่ละความมีศีลธรรมกับความขาดศีลธรรมเราเห็นประจักษ์อยู่ในหัวใจของเรา ครอบครัวของเรา เฉพาะอย่างยิ่งสามีภรรยา ให้ต่างคนต่างเอาจริงเอาจัง รักกันเรายังรักจริง ๆ ทำไมเชื่อกันจริง ๆ ไม่ได้หรือมนุษย์เรา ถ้าเราไม่เหลวไม่เลวเสียจนเกินมนุษย์แล้ว ก็สามีภรรยานั้นแลจะเป็นผู้ที่ฝากเป็นฝากตายกันได้ เพราะรักกันก็รักมากไม่มีใครเกินสามีภรรยา ทีนี้เมื่อรักกันมากก็ให้เห็นความรักเป็นของมีคุณค่า เชื่อใจซึ่งกันและกันซิ ฝากเป็นฝากตายต่อกัน จึงจะสมกับมีความรักกันมาก นี่ละเมื่อนำศีลธรรมนี้ไปปฏิบัติแล้วเย็นไปหมด


	นี่ละธรรมะพระพุทธเจ้ามีฤทธาศักดานุภาพที่ตรงนี้ ตรงที่เรานำเอามารักษา เอ้า จะเป็นยังไง เมียก็มีอยู่ ผัวก็มีอยู่ ยุ่งอะไรกับสิ่งภายนอกกินไม่รู้จักอิ่มจักพอ เอาศีลธรรมบังคับเข้าไป มีเท่านี้เป็นก็ตามตายก็ตาม คนมี ๑๐ ผัว ๒๐ เมียก็ตามก็ยิ่งจะมีแต่ความทุกข์ความทรมานใจ ไม่มีใครเกินจำพวกเหล่านี้ แล้วเหตุใดเราจึงจะไปถือจำพวกที่กองทุกข์ไฟทั้งกองเหล่านี้ เพราะมีมาก ๆ เอาไฟมามาก ๆ มาเผาบ้านเผาเรือนนี้มาเป็นคติเครื่องฉุดลากเราไปให้เป็นไฟอย่างเขา ถ้าเราไม่อยากเป็นไฟอย่างเขา ถ้าพวกนี้มีความสุขความเจริญความสะดวกสบายมากก็พอที่เอามาอวดโลก และควรที่เอามาแข่งอรรถแข่งธรรมพระพุทธเจ้า ท่านว่าให้ยินดีในสามีภรรยาของตนเท่านั้นไม่ให้ยินดีคนอื่น เพราะมีมากเท่าไรยิ่งเป็นฟืนเป็นไฟ


	ใครจะเกินพระพุทธเจ้าเรื่องความสามารถความฉลาดแหลมคมที่สุดไม่มีใครเกินศาสดา ท่านจึงได้นำธรรมะที่เรียกว่าสวากขาตธรรมตรัสไว้ชอบแล้วนี้มาสั่งสอนพวกเรา ขอให้พี่น้องทั้งหลายปฏิบัติตัวให้จริงจัง ให้มีสารคุณต่อตัวของเราด้วยอำนาจแห่งธรรม เราจะเป็นคนมีคุณค่า เราจะทรงไว้ซึ่งความสุข เฉพาะอย่างยิ่งคือสามีภรรยาต่างคนต่างมีความสุขความตายใจซึ่งกันและกัน นี่ละทรัพย์สมบัติอันล้นค่าอยู่ที่ความรักกันตายใจซึ่งกันและกันด้วยอำนาจแห่งศีลธรรม นอกนั้นไม่มีอะไรรับรอง มีเงินเป็นล้าน ๆ ก็ไม่มีอะไรรับรองถ้าใจแตกเสียอย่างเดียว ถ้าใจไม่มีขอบเขตเสียอย่างเดียวเท่านั้นเสียหมด


คนเราอยู่ที่ใจ ใจที่มีศีลธรรมย่อมเป็นใจที่แน่นหนามั่นคง ย่อมเป็นใจที่เชื่อถือตัวเองได้ ถ้าใจขาดจากศีลจากธรรมเท่านั้นเชื่อไม่ได้ เป็นพิษเป็นภัยเผาไหม้ทั้งหมดนั้นแหละ คนนั้นก็มี ๕ ผัว คนนี้ก็มี ๕ เมีย ครอบครัวละ ๕ ผัว ครอบครัวละ ๕ เมีย ลองเอามาดูซิเพียงแค่เมืองอุดรเรานี้ หลวงตาบัวอยู่ในวัดน่ากลัวจะอยู่ไม่ได้มันจะพังไปหมดนั่นแหละ ถูกไฟเผาเอา คนนั้นก็จะเอาเรื่องนี้ไปยุ่ง คนนั้นก็จะเอาเรื่องนั้นไปยุ่ง ผู้หญิงก็จะเอาเรื่องผัวไปยุ่ง ผู้ชายก็จะเอาเรื่องเมียไปยุ่ง ผู้หญิงคนนั้นเป็นอย่างนั้น ผู้ชายคนนี้เป็นอย่างนี้ ไอ้หนูคนนี้เป็นอย่างนี้ ยุ่งไปหมดเลย แล้วเป็นยังไงอยากยุ่งไหมอย่างนั้น นี่ละคือความผิดศีลธรรมทำให้ยุ่งอย่างนี้


	ความเป็นผู้มีศีลธรรมแล้วเอาเถิดว่าอย่างนั้นเลย เป็นก็เป็นด้วยกัน ตายก็ตายด้วยกัน ได้รักกันได้สนิทติดจมต่อกันแล้วเป็นอวัยวะเดียวกันแล้ว ชีวิตอันเดียวกันแล้ว เป็นก็เป็นด้วยกัน เอาธรรมนี้เข้ามาผูกหัวใจเจ้าของมันจะไปไหนได้ นอกจากจะสร้างความสุขความสบายความตายใจให้เราทั้งหลายได้ครองเท่านั้น เราจะเห็นความสุขในระหว่างครอบครัวเหย้าเรือนที่อยู่ด้วยกัน มีความสุขอย่างนี้ ไม่ใช่มีความสุขเพราะฟุ้งเฟ้อเห่อเหิมเป็นอย่างนั้น จำเอาพี่น้องทั้งหลาย


	ถ้าเราอยากเห็นศีลธรรมมีฤทธิ์มีเดชมีศักดานุภาพ เราต้องนำธรรมะมาดัดกิเลสตัวมันเก่ง ๆ ตัวมันคึกมันคะนองในหัวใจให้สงบลงซิ เราจะแสนสบาย อันนี้ปล่อยให้แต่กิเลสเหยียบหัวคนทำลายคน ไปที่ไหนบ่นแต่เรื่องกิเลสทำลายคน ธรรมไม่เคยได้ยินว่าทำลายใครที่ไหน ให้นำเอามาบำรุงหัวใจเรา บำรุงหน้าที่การงานการประพฤติปฏิบัติให้ดี การจับการจ่ายการใช้การสอยถ้ามีศีลมีธรรมแล้วจะรู้จักประมาณ พอดีพองามตามกันไปหมด นี่ละโลกจะร่มเย็น คือโลกมีธรรมย่อมร่มเย็น ถ้าไม่มีธรรมแล้วใครจะอวดดิบอวดดี ว่าจะเก่งสามารถขนาดไหนก็ไม่พ้นไฟนรกจะเผาหัวใจทั้งเป็นนี้ไปได้


	การแสดงธรรมวันนี้ก็เพื่อท่านสาธุชนทั้งหลายได้ยินได้ฟังข้ออรรถข้อธรรมไปประพฤติปฏิบัติต่อตนเองในครอบครัวเหย้าเรือนหน้าที่การงาน แล้วครอบครัวเหย้าเรือนตลอดตัวของเราก็จะมีความร่มเย็นเป็นสุข และผาสุกสบายประสับประสานกันได้ทั่วโลกดินแดน


	ทีนี้ทางฝ่ายพระเราก็เหมือนกัน อันนี้จะอธิบายธรรมะให้พระท่านฟังพอประมาณ ไม่อธิบายมากมายนักเพราะเวลานานแล้ว พระเราก็มีคุณค่าอยู่กับหลักธรรมหลักวินัย ชีวิตของพระคือหลักธรรมหลักวินัย กิริยาอาการของพระที่ถูกต้องตามหลักธรรมวินัยนั้นแล คือพระเต็มภูมิ พระไม่ขาดบาทขาดตาเต็ง พระอย่างนี้พระพุทธเจ้าท่านบวชให้เป็นพระ สมบูรณ์แบบในการบวช เรียกว่าสมบัติที่ท่านบวชนั้นว่า สมบัติ ๕ วิบัติ ๕  นี่เราก็สมบูรณ์มาแล้วมาบวชเป็นพระ ทีนี้ให้พระเราสมบูรณ์แบบก็ต้องเป็นผู้มีหิริโอตตัปปะ มีความละอายต่อบาปต่อกรรมทั้งหลาย ไม่กล้าล่วงเกิน และตั้งหน้าตั้งตาประพฤติปฏิบัติตัว ชีวิตของเราอยู่กับคุณงามความดี


	เวลานี้เราสละทุกสิ่งทุกอย่างมาแล้วจากบ้านจากเรือน เราอาศัยคนอื่นเป็นชีวิตจิตใจ ปัจจัยทั้งสี่ได้มาจากศรัทธาญาติโยมทั้งนั้น อาหารบิณฑบาต ที่อยู่ที่อาศัย มีแต่ญาติโยมเป็นผู้สนับสนุน คนดีมีอยู่มากมายที่จะสนับสนุนพระที่ปฏิบัติดีปฏิบัติชอบ ยังไงก็ไม่ตาย ถ้าลงปฏิบัติดีปฏิบัติชอบแล้วใครก็เคารพใครก็เลื่อมใส ใครก็อยากกราบอยากไหว้อยากบูชา ไม่ว่าท่านว่าเราหัวใจเป็นเหมือนกันเพราะหาแต่ของดีทั้งนั้น พระก็อยากได้ของดี เพราะฉะนั้นจึงให้ต่างองค์ต่างประพฤติปฏิบัติตัวของเรา


	การเดินจงกรมนั่งสมาธิภาวนานี้ท่านแสดงไว้แล้วในตำรับตำรามีดาษดื่นมากที่สุด ว่าเดินจงกรมคืออะไร ชำระจิตใจของตนที่มันคึกมันคะนองให้สงบผ่องใสภายในจิตใจ นั่งสมาธิก็เหมือนกันชำระจิตใจให้มีความสงบผ่องใสเย็นใจ เห็นประจักษ์ภายในจิตใจของเราตั้งแต่เริ่มสมาธิขึ้นไป สมาธิคือความสงบใจ ความสงบใจนี้เป็นที่ไหลรวมลงมาแห่งความสุขเย็นใจสบายอยู่นั้นหมด จากนั้นก็ใช้ทางด้านปัญญาพินิจพิจารณาเรื่องกฎของอนิจฺจํ ทุกฺขํ อนตฺตา ไม่ควรจะไปเกาะไปเกี่ยวไปยึดไปถือในสิ่งใด สำหรับเราเป็นพระมีแต่จะสลัดโดยถ่ายเดียวเท่านั้น สลัดไปทุกสิ่งทุกอย่างด้วยอำนาจแห่งปัญญา เมื่อปัญญามีความเฉลียวฉลาดก็ย่อมสามารถที่จะปลดเปลื้องสิ่งทั้งหลายที่เคยยึดเคยถือได้ กลายเป็นใจที่ละเอียดเข้าไป ถึงกลับเป็นใจที่บริสุทธิ์วิมุตติพุทโธเต็มดวง ได้แก่ใจที่บริสุทธิ์


	ในครั้งพุทธกาลท่านทรงมรรคทรงผล องค์ใดออกบวชไม่ว่าจะออกมาจากสกุลพระราชามหากษัตริย์เศรษฐีกุฎุมพีพ่อค้าประชาชนคนธรรมดา พอออกมาบวชแล้วได้รับการอบรมศึกษาจากพระพุทธเจ้าและครูบาอาจารย์ทั้งหลาย ส่วนมากมักเป็นพระอรหันต์ในครั้งนั้น ได้ยินได้ฟังแล้วออกปฏิบัติเดินจงกรมนั่งสมาธิภาวนา ในป่านั้นในเขานี้ แล้วปรากฏว่าองค์นั้นสำเร็จโสดา องค์นี้สำเร็จสกิทา องค์นั้นสำเร็จอนาคา องค์นี้สำเร็จพระอรหัต อยู่ในเขาลูกนั้นในถ้ำนั้นในเงื้อมผานั้น นี่ตำรับตำราทางเดินของท่านเพื่อบรมสุขแก่นักบวชทั้งหลาย เพราะนักบวชนี้ส่วนมากท่านมักจะหมายถึงธรรมขั้นสูงสุดเป็นสำคัญในครั้งพุทธกาล บวชเพื่อชำระกิเลสตัณหาอาสวะให้หลุดพ้นโดยประการทั้งปวง


	เพราะฉะนั้นขอให้พระลูกพระหลานของเราตั้งหน้าตั้งตาประพฤติปฏิบัติ ให้ดูหลักธรรมหลักวินัย ให้มีหิริโอตตัปปะอย่ากล้าอย่าแข็งต่ออรรถต่อธรรม กระด้างกระเดื่องต่ออรรถต่อธรรม ก็เท่ากับมีการแข็งกระด้างต่อองค์ศาสดานั้นแลไม่ใช่เป็นของดี ถ้าไม่เป็นของดีแล้วเราก็ทรงความเลวไว้ ไม่สมกับความเป็นพระของเรา เพราะฉะนั้นให้เหมาะสมกับความเป็นพระของเรา ต้องเป็นผู้มีศีล ให้ทรงไว้ซึ่งศีลทรงไว้ซึ่งสมาธิขึ้นไปโดยลำดับจนกระทั่งถึงปัญญาวิมุตติหลุดพ้นนั้นเต็มภูมิของเราเป็นพระ ที่บวชมาเพื่อความหลุดพ้นโดยแท้จริง


	ในอวสานแห่งการแสดงธรรมนี้ขอพุทธานุภาพ ธรรมานุภาพ สังฆานุภาพ จงมาคุ้มครองท่านทั้งหลายให้มีความสุขกายสบายใจ และปราศจากโรคภัยไข้เจ็บ ให้ได้บำเพ็ญบุญญาภิสมภารด้วยความขยันหมั่นเพียร ด้วยความอุตส่าห์พยายาม ผลที่พึงได้รับทั้งหลายจะเป็นสมบัติของท่านแต่ละราย ๆ แล้วบุญนี้จะส่งเราให้ไปถึงจุดที่หมายปลายทางได้แก่พระนิพพาน จึงขอให้พี่น้องทั้งหลายได้ทำความอุตส่าห์พยายามประพฤติปฏิบัติ กำจัดสิ่งที่จะเป็นภัยต่อการบำเพ็ญความดีทั้งหลายออกไปเรื่อย ๆ และอุตส่าห์พยายามสร้างความดีให้หนาแน่นขึ้นโดยลำดับ ความสุขความเจริญจะเป็นของพี่น้องทั้งหลายโดยถ่ายเดียว

